REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/176-19

20. avgust 2019. godine

B e o g r a d

ZAPISNIK

44. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 12. JULA 2019. GODINE

 Sednica je počela u 15 časova i pet minuta.

 Sednicom je predsedavala Snežana B. Petrović, predsednik Odbora.

 Pored predsednika, sednici su prisustvovali članovi Odbora: Aleksandra Tomić, Stanislava Janošević, Studenka Kovačević, Jelena Mijatović, Zoran Bojanić, Snežana R. Petrović, Ana Čarapić, Vladimir Marinković i Gorica Gajić.

 Sednici je prisustvovala Snežana Paunović (zamenik člana Odbora Novice Tončeva) i narodni poslanik Aleksandar Stevanović.

 Sednici nisu prisustvovali članovi Odbora: Branislav Mihajlović, Tomislav Ljubenović, Dejan Nikolić, Ivan Kostić, Vojislav Vujić i Zdravko Stanković, niti njihovi zamenici.

 Sednici su, na poziv predsednika, prisustvovali Vesna Kovač, državni sekretar u Ministarstvu trgovine turizma i telekomunikacija, Bojana Amanović, viši savetnik u Sektoru za trgovinu i Nevena Praizović, samostalni savetnik u Odeljenju za razvoj Digitalne agende.

 Na predlog predsednika, Odbor je većinom glasova utvrdio sledeći

D n e v n i r e d

1. Razmatranje Predloga zakona o trgovini, koji je podnela Vlada (broj 330-1931/19 od 24. juna 2019. godine) u načelu;
2. Razmatranje Predloga zakona o izmenama i dopunama Zakona o elektronskoj trgovini, koji je podnela Vlada (broj 330-1880/19 od 14. juna 2019. godine) u načelu;
3. Razmatranje Predloga zakona o robnim berzama, koji je podnela Vlada (broj 011-1930/19 od 24. juna 2019. godine) u načelu;
4. Razno.

Prva tačka dnevnog reda – **Predlog zakona o trgovini, u načelu**

 Odbor je razmotrio Predlog zakona o trgovini u načelu i podneo Izveštaj Narodnoj skupštini.

 U uvodnim napomenama Vesna Kovač, državni sekretar, istakla je da Predlog zakona predstavlja normativnu konkretizaciju Strategije razvoja trgovine od 2016. godine do 2020. godine. Predlog zakona je pripremljen uzimajući u obzir sva iskustva u primeni postojećeg zakona, odnosno sve intervencije koje su dolazile od svih zainteresovanih strana u Republici Srbiji. Na izmeni zakona je radila Radna grupa, u koju su bili uključeni predstavnici državne uprave i privrede. Zakon je dobio novu sistematiku, izmenjena je podela trgovine na malo, a internet prodaja, koja ima sve veće učešće u ukupnom maloprodajnom prometu, detaljnije je regulisana ovim zakonom. Definisani su oblici elektronske trgovine: prodaja preko elektronske prodavnice i prodaja preko elektronskih platformi. Pri prodaji robe potrošačima preko elektronske prodavnice ili preko elektronske platforme, roba se isporučuje potrošaču direktno iz magacina proizvođača, odnosno veletrgovca. Precizirane su obaveze trgovca koji ima elektronsku trgovinu. U praksi se pokazalo da je jedna od barijera za razvoj elektronske trgovine veliki udeo sive ekonomije u ovoj oblasti. Zbog toga je predviđeno uvođenje ovlašćenja inspektora da obavi prikrivenu kupovinu, što je novina u zakonu. U pitanju je inspekcijski metod koji poznaju mnoge evropske zemlje. Osnovni motiv za uvođenje ovog instituta je veća efikasnost u otkrivanju nelegalne trgovine, odnosno suzbijanju sive ekonomije i sprečavanju nelojalne konkurencije. Ovaj instrument će tržišnim inspektorima davati mogućnost da dođu do dokaza koji će sprečiti dalji razvoj sive ekonomije. Važno je bilo odrediti šta se smatra obavljanjem daljinske trgovine u Republici Srbiji i koji su presudni kriterijumi koji se uzimaju prilikom ocene da li je daljinska trgovina usmerena na potrošače iz Srbije, odnosno koje strano lice obavlja daljinsku trgovinu u Srbiji. Uslovi koji određuju kada se smatra da je daljinska trgovina usmerena na potrošače u Srbiji su: ako se koristi jezik koji je u upotrebi u Republici Srbiji ili valuta platnog prometa u Republici Srbiji i nudi isporuka robe na teritoriji Republike Srbije. Zakonom su definisani prodajni postupci. Precizno je definisano šta je to akcijska prodaja, šta rasprodaja, a šta sezonsko sniženje. Trgovci u buduće neće moći da snize cenu robe u trgovini objavom rasprodaje, a nakon toga vrate tu istu robu u prodavnicu i prodaju je po regularnoj ceni. Svi prodajni postupci koji su do sada bili na opšti način definisani, što znači da nisu bili definisani u Zakonu, sada su uređeni na način da se zna tačno na šta se odnosi. Definisan je i period sezonskih sniženja. Ona su propisana u deset zemalja, odnose se na sniženja cena dva puta godišnje, tačno će se znati da li je u pitanju sniženje cena zimske ili letnje odeće i obuće. Ovim zakonom je regulisano prikupljanje podataka o trgovini u Republici Srbiji. Obaveza trgovaca je da Ministarstvu trgovine dostavljaju podatke, na osnovu kojih će se formirati baza podataka iz koje će se videti gde se nalaze trgovinske prodavnice i koje su, kao i drugi podaci, tako da više neće biti potrebne ankete i istraživanja, za koje se izdvajao novac iz budžeta. Donošenje ovog zakona je bilo neophodno i zbog usklađivanja sa Zakonom o inpekcijskom nadzoru i Zakonom o opštem upravnom postupku, što je bila obaveza ministarstva nadležnog za poslove trgovine.

 Povodom ove tačke dnevnog reda, nije bilo pitanja, ni diskusije.

 Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o trgovini, u načelu.

 Za izvestioca Odbora na sednici Narodne skupštine određena je Snežana B. Petrović, predsednik Odbora.

Druga tačka dnevnog reda – **Predlog zakona o izmenama i dopunama Zakona o elektronskoj trgovini, u načelu**

 Odbor je razmotrio Predlog zakona o izmenama i dopunama Zakona o elektronskoj trgovini u načelu i podneo Izveštaj Narodnoj skupštini.

 U uvodnim napomenama Nevena Praizović, samostalni savetnik u Odeljenju za razvoj Digitalne agende, iznela je da izmena Zakona o elektronskoj trgovini predstavlja dalju harmonizaciju sa evropskim zakonodavstvom. Reč je o Direktivi o elektronskoj trgovini 2000/31. Predlog zakona je rezultat rada Radne grupe koju je oformilo Ministarstvo. U taj proces su bile uključene zainteresovane strane i grupacija E-komerc trgovaca. Takođe, izradi ovog zakona je prethodilo i istraživanje o elektronskoj trgovini u Republici Srbiji, u okviru projekta koje je Ministarstvo sprovelo zajedno sa USAID-om. Na taj način je, u skladu sa Zakonom o planskom sistemu, spovedena *ex ante* analiza i pristupilo se pripremi novih zakonskih rešenja. Najvažnija novina tiče se ugovaranja u elektronskom obliku. Ugovorima ne može da bude osporena punovažnost zato što su zaključeni elektronskim putem. U skladu sa Direktivom Evropske unije, postoje određeni izuzeci, odnosno precizirano je u kojim slučajevima se određeni ugovori ne mogu zaključiti elektronskim putem. To su ugovori za koje se odlazi kod notara, sačinjavaju se u formi javno beležničkih zapisa, solemnizovanih isprava i ugovora o jemstvu. Norma je sačinjena u saradnji sa kolegama iz Ministarstva pravde i usklađena je sa drugim zakonima Republike Srbije, odnosno propisima koji još uvek zahtevaju pisanu formu. Druga novina odnosi se na slanje komercijalnih poruka. Slanje komercijalnih poruka dozvoljeno je samo uz prethodni pristanak lica. Pošiljalac poruke mora da prihvati opozive lica kojima šalje poruku, ako se fizičko lice kao potrošač izjasni da ne želi da dobija ponude na imejl ili SMS. Kod te zakonske obaveze je predviđen prekršajni nalog, jer se smatra da je za sprovođenje inspekcijskog nadzora za tako jednostavne prekršaje, dovoljno da se predvidi prekršajni nalog, da se ne ulazi u proceduru pred Prekršajnim sudom. Na taj način će sprovođenje ovih odredaba biti efikasnije. Čuvanje podataka o korisniku usluge informacionog društva je novina, u kojoj primalac usluge informacionog društva koje prenosi elektronske poruke koje mu je predao korisnik, čuva minimum 30 dana. Nakon toga, pružalac usluge je dužan da čuva podatke o korisniku i nakon pružanja usluge još 30 dana, prema *IP* adresi. Slična odredba postoji i u Zakonu o oglašavanju, tako da su rokovi isti, odnosno zakoni su usklađeni. Sledeća najvažnija novina jeste pružanje usluge informacionog društva i prekogranično pružanje usluga informacionog društva. Član 5a Predloga zakona je usklađen sa Direktivom EU. Imajući u vidu da predviđa intenzivnu saradnju naših organa sa organima zemalja članica EU, procedura koja se tiče prekograničnog pružanja usluge informacionog društva i mogućnosti da se onemogući pružanje usluge informacionog društva, je nešto što će stupiti na snagu danom ulaska Srbije u EU, tako da član 5a Predloga zakona ima odložnu primenu. Odredbe koje se tiču nedopuštenih sadržaja na internetu i njihovog uklanjanja sa interneta, pripremljene su u intenzivnoj saradnji sa Radnom grupom Ministarstva unutrašnjih poslova. Predviđen je mehanizam na koji način se nezakoniti sadržaji sa interneta uklanjaju. Ukoliko se nađe nezakonit sadržaj na internetu, nadležni organi mogu da reaguju i sarađuju sa tržišnom inspekcijom. Organi se međusobno obaveštavaju ko i kad je uklonio nezakoniti sadržaj. Ostavljen je izuzetno kratak rok. Onaj ko drži sadržaj ima samo dva radna dana da ga ukloni.

 Povodom ove tačke dnevnog reda, nije bilo pitanja, ni diskusije.

 Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o izmenama i dopunama Zakona o elektronskoj trgovini, u načelu.

 Za izvestioca Odbora na sednici Narodne skupštine određena je Snežana B. Petrović, predsednik Odbora.

Treća tačka dnevnog reda – **Predlog zakona o robnim berzama, u načelu**

 Odbor je razmotrio Predlog zakona o robnim berzama u načelu i podneo Izveštaj Narodnoj skupštini.

U uvodnim napomenama Bojana Amanović, viši savetnik u Sektoru za trgovinu, iznela je da je uređeno berzansko tržište indikator sigurnosti i konkurentnosti svake privrede i predstavlja mogućnost eliminisanja netržišnih rizika u poslovanju. Formiranje robne berze ima brojne pogodnosti, poput olakšavanja zaključivanja ugovora, formiranja tržišnih cena, njihovo vremensko i prostorno uravnoteženje, pružanje veće pravne sigurnosti, podsticanje privrednog razvoja. Pored osnovne funkcije koju berza ima, koja se odnosi na susretanje ponude i tražnje, savremena berza preuzima i niz drugih funkcija, kao što su transfer rizika promene cene, smanjenje rizika neispunjenja ugovora, podizanje nivoa transparentnosti i informisanosti učesnika na tržištu, kao i podizanje standardizacije i kvaliteta, kada su u pitanju poljoprivredni proizvodi. Savremena robna berza daje mogućnost proizvođačima da, u trenutku kada još uvek traje proces proizvodnje, unapred znaju cene i, ukoliko žele, ugovore cenu svojih finalnih proizvoda. Trenutno u Republici Srbiji ne postoji adekavatan pravni okvir za razvoj robnih berzi. Precizno regulisanje ove oblasti, odnosno terminskog tržišta bilo je značajan pomak u uređenju ove oblasti. Trenutno je robnu berzu u bilo kom obliku moguće osnovati u skladu sa Zakonom o privrednim društvima. Osnovni cilj donošenja ovog zakona je uspostavljanje savremene robne berze kao organizatora prvičnog, transparentnog i efikasnog tržišta roba, nestandardizovanim terminskim ugovorima. Predlog zakona jasno definiše institucionalni okvir u domenu robne berze, kao i nadzor nad institucijama robne berze, tržištem i tržišnim učesnicima. Propisani su uslovi za osnivanje, organizaciju i funkcionisanje robne berze. U skladu sa zakonom, robna berza se može osnovati kao akcionarsko društvo i svako lice može biti akcionar. Robna berza u svom nazivu mora sadržati naziv robna berza. Predviđen je minimalni osnivački kapital. Na robnoj berzi članovi mogu trgovati posredstvom brokera, koji će biti zaposlen na robnoj berzi. Članovi robne berze mogu biti domaća i strana pravna lica. Uvođenjem mogućnosti da i strana pravna lica budu članovi robne berze, stvara se mogućnost da se Republika Srbija pozicionira kao regionalni centar za trgovinu poljoprivrednim proizvodima. Predlogom zakona je definisana kadrovska, organizaciona i tehnička osposobljenost. Pravilima poslovanja robne berze biće uređena pitanja koja se odnose na članstvo, spisak tržišnog materijala kojim će moći da se trguje na berzi, način trgovanja, obračun plaćanja i slično. Definisani su osnovni poslovi robne berze i obračuni i plaćanja. Predviđen je sistem garancija u trgovanju, što do sada nije bio slučaj, a što je jako važno za mala i srednja preduzeća. Predviđa se otvaranje namenskog dinarskog i deviznog računa. U cilju obezbeđenja izvršenja ugovorenih obaveza, moguće je propisati obavezna garantna sredstva za pojedine vrste robe. Predlogom zakona su predviđene zabrane različitih oblika radnji koje mogu uticati na promene tekućih cena tržišnih materijala, kako bi određeni učesnici sebi ili drugima pribavili imovinsku korist. Nadzor nad sprovođenjem ovog zakona poverena je Komisiji za hartije od vrednosti, tako da su Predlogom zakona predviđena i njena ovlašćenja i nadležnosti u skladu sa novim zakonskim rešenjima.

 Povodom ove tačke dnevnog reda, nije bilo pitanja, ni diskusije.

 Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o robnim berzama, u načelu.

 Za izvestioca Odbora na sednici Narodne skupštine određena je Snežana B. Petrović, predsednik Odbora.

Četvrta tačka dnevnog reda – **Razno**

 U okviru ove tačke dnevnog reda predsednik Odbora je obavestila da je gospođa Maja Gojković, predsednik Narodne skupštine, oglasila Javni konkurs za izbor predsednika i tri člana Saveta Komisije za zaštitu konkurencije. Konkurs je objavljen u „Službenom glasniku Republike Srbije“, broj 49 od 8. jula 2019. godine, na internet stranici Narodne skupštine takođe 8. jula, a u dnevnom listu „Politika“ objavljen je 10. jula. Pošto je u zakonskom roku obavljen deo postupka za izbor novih organa Komisije za zaštitu konkurencije, biće dovoljno vremena da se posle letnje pauze obavi razgovor sa učesnicima javnog konkursa, u skladu sa članom 203. Poslovnika.

 Takođe je obavestila da je iz Odeljenja za evropske integracije prosleđen poziv za učešće na Interparlamentarnoj konferenciji o stabilnosti, ekonomskoj koordinaciji i upravljanju u Evropskoj uniji, koja će, u okviru parlamentarne dimenzije predsedavanja Finske Savetom EU, biti održana u Helsinkiju 30. septembra i 1. oktobra 2019. godine. Pozivno pismo su uputili predsednici Odbora za privredu i Odbora za finansije Parlamenta Finske.

 Tokom konferencije neće biti prevoda na/sa srpskog jezika, odnosno biće moguće da se dobije kabina za prevodioca na srpski jezik, koji bi u tom slučaju, putovao sa Delegacijom na Konferenciju. Sve troškove učešća na ovoj konferenciji snosi Narodna skupština. Narodna skupština Republike Srbije, kao parlament države koja ima status kandidata za članstvo u EU, ima pravo da učestvuje sa ukupno dva člana nadležnih odbora i jednim službenikom. Potrebno je odrediti jednog člana Odbora, a jednog člana Odbor za finansije, republički budžet i kontrolu trošenja javnih sredstava.

 Prema programu sastanka, biće razmatrane sledeće teme: I Ekonomsko upravljanje u Evropskoj monetarnoj Uniji: Koji je sledeći korak? II Šta posle Strategije EU 2020 za razvoj i radna mesta: novi ciljevi i indikatori? III Kako pokrenuti javne i privatne investicije u Evropskoj uniji i IV Kako podržati inovacije za održivi rast?

 Dogovoreno je da se na sledećoj sednici Odbora odrede članovi delegacije Narodne skupštine.

Sednica je zaključena u 15 časova i 29 minuta.

 Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR PREDSEDNIK

Aleksandra Balać Snežana B. Petrović